2020. gada 4. februārī Noteikumi Nr. 73

Rīgā (prot. Nr. 5 24. §)

**Grozījums Ministru kabineta 2015. gada 9. jūnija noteikumos Nr. 291**

**"Noteikumi par biodrošības pasākumu kopumu**

**dzīvnieku turēšanas vietām"**

Izdoti saskaņā ar

Veterinārmedicīnas likuma

25. panta 19. punktu

Izdarīt Ministru kabineta 2015. gada 9. jūnija noteikumos Nr. 291 "Noteikumi par biodrošības pasākumu kopumu dzīvnieku turēšanas vietām" (Latvijas Vēstnesis, 2015, 124., 168. nr.; 2017, 45., 88. nr.) grozījumu un papildināt 2. pielikumu ar 7. punktu šādā redakcijā:

"7. No 2020. gada 7. februāra dzīvnieku īpašnieks vai turētājs nodrošina šādu prasību ievērošanu:

7.1. mājputnus tur slēgtās telpās, lai nepieļautu kontaktu ar savvaļas putniem un dzīvniekiem. Par slēgtu telpu uzskatāma kūts vai vieglākas konstrukcijas būve ar pamatiem vai bez tiem, kura no augšas un sāniem ir pietiekami labi pasargāta no savvaļas putnu, īpaši ūdensputnu, kā arī citu dzīvnieku piekļūšanas mājputnu turēšanas, dzirdināšanas un barošanas vietai. Tā var būt slēgta nojume vai ar smalku sietu norobežota telpa, ko sedz drošs, ūdensizturīgs jumts;

7.2. ir aizliegta izbraukuma tirdzniecība ar mājputniem un inkubējamām olām;

7.3. ir aizliegta dalība tirgos, izstādēs, skatēs un citos pasākumos, kuros iesaistīti mājputni;

7.4. mājputnu dzirdināšanai aizliegts izmantot virszemes ūdenskrātuvēs iegūtu ūdeni;

7.5. ir aizliegts mājputnus izlaist medījamo putnu krājumu atjaunošanai;

7.6. darbiniekiem ir darba vai maiņas apģērbs un apavi. Darba vai maiņas apģērbu un apavus lieto tikai mājputnu turēšanas vietā."

Ministru prezidents A. K. Kariņš

Zemkopības ministrs K. Gerhards